Verjaarsdag én senuwees
Nog 'n verjaarsdag in Julie - want vandag weer, verjaar my oudste. Ek het ons verhuising stad toe weer van vooraf waardeer - ek kan weer deel van die kinders se spesiale dae wees, nie net per telefoon nie, maar in lewende lywe! Dis mos fantasties!
Ek en die twee meisiekinders het besluit om ontbyt hier oorkant te gaan geniet. Ek wil hul gesigte sien as daardie spesiale French Toast voor hulle neergesit word. Ek en Henk het dit ontdek tydens een van ons talle ontbyte hier naby ons. Dit is 'n kunswerk én heerlik daarby.
Die senuwees knaag. Vanmiddag word daar met ons 'n onderhoud gevoer vir die KykNet-program "Met 'n huppel in die stap". Ek en Henk hou nie van die limelight nie. Ons is "agter-die-skerms"-mense maar ons arm is gedraai en nou is ons in 'n hoek. Die program gaan in Augustus uitgesaai word en handel oor huwelike in die senior-jare. Hulle gaan met ons gesels oor ons herontmoeting ná 40 jaar en hoe dit gebeur het.
Ek het gehoor Simon Bruinders gaan die onderhoud voer. Dis gaaf want ek ken hom van die negentigerjare af toe ons saam by Sasol se kommunikasieafdeling op Secunda gewerk het. Dalk stel dit my meer op my gemak. Ek HAAT kameras!!!!
Ek moet eers gaan ... Dié dag gaan nog met ons siele werk. En hou asseblief duimvas dat ons nie té veel nonsens praat nie!
Uber Eats, my ongewenste vriend
My jongste verjaar vandag en al wat sy vir haar verjaarsdag wil hê, is Ma se kos! So, dan sal ek dit doen. Is sulke goed nie waarom ons Pretoria toe getrek het nie?
Ek het lui geword om kos te maak. Vrek, vreeslik, lelik lui! My ma sou haar vir my geskaam het!
Sedert ek en Henk so bederf geraak het in Holland met sy heerlike gereed-om-om-te-eet-produkte, het ek op 'n stadium tot die besef gekom, ek maak nie meer graag kos nie.
Hier in Pretoria is ons oorkant allerhande eetplekke, naby aan alles wat 'n lui kok se hart kan begeer, sodat ek nou hier heeltemal in 'n kooklose hemel beland het.
En Uber Eats het my beste (ongewenste) vriend geword.
Maar vandag kook ek van scratch af, want my kind het gevra ...
So, dit gaan dan beesvleisbredie met klein aartappeltjies, heel uitjies en ander groente wees. Sy is lus daarvoor.
Henk is nie lui om groente te help skil nie - gelukkig. So vroegdag al is al die bestanddele op die mini-toonbank uitgepak en is met die voorbereiding begin. Hulle sal ná werk arriveer. Intussen moet ek nog wegglip om 'n geskenk te koop en Henk moet sorg dat daar wyn is.
En ek kook weer. Soos vanouds toe ek baie mense in die huis gehad het. Dit voel lekker. Dit is bevredigend. Ek geniet dit. Geniet???
Ná afloop van die aand klim ek beenmoeg en rugseer in die bed en lê soos altyd met my kop op my man se bors - sy hartklop in my ore. Ek maak my oë moeg toe en sug tevrede. Klein dingetjies soos om iets vir jou kind te doen waarvoor jy eintlik nie meer kans sien nie, maak 'n mens gelukkig, weet ek en raak aan die slaap.